།ཁ་སྦྱོར་ཕྱི་མའི་བརྟག་པ་བཅུའི་དོན་བཤད་པ་བཞུགས།། ༄༅། །དཔལ་རྡོ་རྗེ་མཁའ་འགྲོ་ལ་ཕྱག་འཚལ་ལོ། །དེ་ལ་ཡང་དག་པར་སྦྱོར་བའི་རྒྱུད་ཕྱི་མས་བརྟག་པ་བཅུ་པའི་དོན་ཅི་རིགས་པར་གསལ་བར་སྟོན་པ་ལས། དང་པོར་དེ་ནས་ཞེས་བྱ་བ་ལ་སོགས་པས་བརྟག་པ་དྲུག་པའི་དཔྱིད་ཀྱི་ཐིག་ལེའི་དོན་གསལ་བར་སྟོན་ཏོ། །དེ་ཡང་དྲུག་པའི་གཉིས་པར་རྒྱུད་ཀྱི་རིམ་པ་འཁོར་ལོ་བཞི། ཇི་ལྟར་གཏན་ལ་དབབ་པ་བསྟན་པས་དེ་ཁོང་དུ་ཆུད་པར་བྱ་བ་དང་། དྲུག་པ་དངོས་སུ། རང་བྱུང་ངོ་བོ་ཉིད་འདི་ནི། །ཆོས་ཀྱི་སྐུ་རུ་རབ་ཏུ་གྲགས། །ཞེས་གསང་བའི་རིམ་པའི་ཡེ་ཤེས་ལ་རང་བྱུང་གི་ཡེ་ཤེས་སུ་བསྟན་པ་ལ། དེ་ལ་ཅི་སྟེ་རང་བྱུང་དུ་བཞག་པ་གསལ་བར་མ་བཤད་པས་དེ་གསལ་བར་སྟོན་ཏོ། །དེ་ལ་ཡང་ཞུས་པ་དང་། ལན་གཉིས་ཀྱི་སྒོ་ནས་བསྟན་ཏེ་བསྡུས་པའི་དོན་ཏོ། །ཡན་ལག་གི་དོན་གཏན་ལ་དབབ་ན་ཐིག་ལེར་ཞེས་པ་སཾ་པུ་ཊའི་དེ་ཐིག་ལེར་དེ་བརྟག་པ་དྲུག་པའི་གཉིས་པར་རོ། །ཐིག་ལེའི་དོན་གཏན་ལ་དབབ་ཅེས་པ་ནི། དཔྱིད་ཀྱི་ཐིག་ལེའི་དོན་གྱི་རིམ་པ་ཁོང་དུ་ཆུད་དང་ཞེས་པའོ། །ཤུགས་ཀྱིས་ནི་གསང་བའི་རིམ་པའི་ཡེ་ཤེས་སམ། ཡང་དཔྱིད་ཀྱི་ཐིག་ལེའི་ཡེ་ཤེས་དེ་ལ་ཅི་སྟེ་རང་བྱུང་ཞེས་བྱ་ཞེ་ན། དེ་ལ་ལན་ནི། བདག་གི་དབུས་སུ་ཞེས་བྱ་བ་ལ་སོགས་པས་བསྟན་པ་ལ། བདག་གི་དབུས་སུ་རང་བྱུང་བ་ནི་སྒྲུབ་པ་པོའི་ལུས་ཀྱི་དབུས་ལྟེ་བར་ཕྱིའི་ལས་ཀྱི་ཕྱག་རྒྱ་ལ་མ་བརྟེན་པར་རང་བྱུང་བས་གཏུམ་མོའི་ཡེ་ཤེས་དེ་ལ་རང་གི་ཡེ་ཤེས་ཞེས་བྱའོ། །འབྱུང་ཆེན་ཞེས་བྱ་བ་ལ་སོགས་པ་ནི། དེའི་དོན་རྒྱས་པར་འཆད་པ་ལས། དེ་ཡང་ཡེ་ཤེས་དེ་སྐྱེ་བའི་གནས་མཐའ་དག་གི་དབང་དུ་བྱས་ནས། འཁོར་ལོ་བཞི་ཆར་དུ་སྐྱེ་བས་འབྱུང་ཆེན་གྱི་དོན་ཞེས་པ་འཁོར་ལོ་བཞིའི་དོན་འབྲས་བུ་རང་བྱུང་གི་ཡེ་ཤེས་སོ། །རྗེས་སུ་དཔག་པའི་ནི་དེའི་མཚོན་པའམ་རྟོགས་པར་བྱ་བའི་ཕྱིར་ཏེ། དེ་བས་ན་དེ་རྒྱུད་གཞན་དུ་ཡང་གསུངས་ཞེས་སྦྱར་རོ། །གང་ལས་ཇི་སྐད་གསུངས་ན། རྡོ་རྗེ་གུར་གྱི་ལེའུ་དང་པོ་ལས། འདི་ནི་རང་བྱུང་བཅོམ་ལྡན་འདས། །ཞེས་བྱ་བ་ལ་སོགས་པ་གསུངས་སོ། །དེ་ལ་རང་བྱུང་ནི་ཕྱིའི་ལས་ཀྱི་མུ་ཏྲཱ་ལ་མ་བརྟེན་པས་སོ། །བཅོམ་ལྡན་ནི་རྟོག་པ་བཅོམ་ཞིང་གཏུམ་མོའི་ཡེ་ཤེས་ཀྱི་བདེ་བ་དང་ལྡན་པའོ། །གཅིག་པུ་ནི་མཚན་མ་དང་རྣམ་པར་རྟོག་པ་དང་མ་འགྲོགས་པ་སྟེ། དེ་ལ་དང་པོ་དངོས་ལས། དུས་ནི་བསམ་གྱིས་མི་ཁྱབ་དུས། །གཅིག་ནི་ལྷན་ཅིག་མེད་པ་ཉིད། །ཅེས་འབྱུང་བས་སོ། །ལྷག་པ་ནི་ཁྱད་པར་དུ་འཕགས་པ་སྟེ། བདེ་བ་དང་ལྡན་པའི་བྱང་ཆུབ་ཀྱི་སེམས་སོ། །དེ་ལྟ་བུའི་གུར་གྱི་ཚིག་དེ་ཉིད་བཤད་པ་ནི། ལྷག་པའི་ཞེས་བྱ་བ་ལ་སོགས་པས་སྟོན་ཏེ། དེ་ཡང་ལྷག་པ་བཤད་པ་ནི་གོང་དུ་གསུངས་པའི་ཁམས་རྣམས་སོ་ཞེས་བྱ་བས་བསྟན་ཏེ། དེ་ཡང་དྲུག་པའི་དང་པོར། ར་ཡི་རྣམ་པས་ཁྲག་གི་ཁམས། །ཧ་ནི་དེ་བཞིན་རེག་བྱ་ཉིད། །སྱེ་ནི་བད་ཀན་ཞེས་བྱར་གསུངས། །ཞེས་བྱ་བ་ལ་སོགས་པས་བསྟན་ཏེ། མདོར་ན་ཁམས་ཀྱི་དྭངས་མ་བཅུ་དྲུག་གི་བྱང་ཆུབ་ཀྱི་སེམས་ནི་ལྷག་པའོ། །དེ་རྣམས་དབུས་སུ་ཕུལ་བྱུང་ཞེས་པ་ནི་ལྷ་བསྟན་ཏེ་ཁམས་ཀྱི་དྭངས་མ་བཅུ་དྲུག་ཡེ་ཤེས་སྐྱེ་བའི་གནས་གཙོ་བོ་ལྟེ་བ་སྤྲུལ་པར་མངོན་དུ་བྱས་ཙམ་ན། ཉམས་སུ་མྱོང་བའི་ཡེ་ཤེས་ནི་ལུས་ལ་གནས་ཤིང་བདེ་བ་ལ་རོལ་པས་ལྷའོ། །གཙོ་བོའི་གཟུགས་ཀྱིས་ནི། གསང་བ་མཆོག་གི་དགྱེས་པ་ན། །ཞེས་བྱ་བ་ལ་སོགས་པས་ནི་དེ་ལྟ་བུའི་བརྗོད་བྱ་རང་བྱུང་གི་ཡེ་ཤེས་དེ་ཉིད་རྗོད་བྱེད་གང་གིས་བསྟན་ན། སྦས་པའི་ཡི་གེ་བཅུ་དྲུག་གི་ཚིག་གིས་བསྟན་ཅེས་འབྲེལ་ལོ། །ཡང་ན་སྔར་གསང་བའི་རིམ་པ་སྟེ་རྩ་དབུ་མར་བྱང་ཆུབ་ཀྱི་སེམས་མངོན་དུ་བྱས་པའི་ཡེ་ཤེས་བསྟན་ལ། གསང་བ་ལ་སོགས་པས་ནི་རྩ་དབུ་མའི་ཉམས་མྱོང་དེ་ཉིད་རླུང་ལྔ་དང་སྐུ་ལྔ་དང་ཡེ་ཤེས་ལྔ་ཡང་འདུས་པར་བསྟན་ཏོ། །ཇི་ལྟ་བུར་ན་ཞེས་བྱ་བ་ལ་སོགས་པས་ནི་རྒྱས་པར་སྟོན་པ་ལས། དེ་ཡང་རྣམ་པ་འདིས་ཞེས་བྱ་བ་ཡན་ཆད་ཀྱིས་དྲི་བ་སྟེ། སྡོམ་པ་མཆོག་ཏུ་ཕན་པ་ཞེས་བྱ་བ་ལ་སོགས་པས་ལན་བསྟན་ཏོ། །དེ་ལ་དྲི་བའི་དོན་ནི་རང་བྱུང་གི་ཡེ་ཤེས་དེ་ལ་ཅི་སྟེ་རང་བྱུང་ཞེས་བྱ་ཞེས་དྲི་བའི་དོན་དག་གཏན་ལ་ཕབ་ན། གཞན་ཡང་ཡེ་ཤེས་དེ་ལ། གསང་བ་མཆོག་གི་དགྱེས་པ་ན། །ཐམས་ཅད་བདག་ཉིད་རྟག་ཏུ་བཞུགས། །ཞེས་བྱ་ཞེས་དྲིས་པའོ། །དེ་ལ་ཇི་ལྟ་བུར་ན་བཅོམ་ལྡན་འདས་ཞེས་བྱ་བ་ལ་སོགས་པ་ཡང་རང་བྱུང་གི་ཡེ་ཤེས་དེ་ལ་ཚིག་གཞན་གྱི་སྒོ་ནས་བསྟན་པའོ། །གཞན་དུ་ཇི་ལྟར་རྣམ་པ་དེས། །ཞེས་པ་ནི་གོང་དུ་རང་བྱུང་དུ་བཤད་པ་ལས་གཞན་གསང་བ་ལ་སོགས་པས་ཇི་ལྟར་བཞག་ཅེས་དྲི་བའོ། །ལན་ལ། སྡོམ་པ་མཆོག་ཏུ་ཕན་པ་ལས། །ཞེས་པ་ནི་དཔལ་འཁོར་ལོ་སྡོམ་པ་ལ་སོགས་གསང་བའི་སྒྲས་ནི་ཡོན་ཏན་ཅན། །ཞེས་བྱ་བ་ལ་སོགས་པས་ནི་ཡོན་ཏན་དང་ཡོན་ཏན་ཅན་གཉིས་ཏེ། ཡོན་ཏན་ནི་གཏུམ་མོའི་ཡེ་ཤེས་སོ། །ཡོན་ཏན་ཅན་ནི་དེའི་རྟེན་ཁམས་ཀྱི་དྭངས་མ་བཅུ་དྲུག་གོ །དེ་ལ་འདིར་རང་བྱུང་ཡེ་ཤེས་ལས་གཞན་དུ་དེའི་རྟེན་ཡང་གསང་བ་ཞེས་བྱ་ཞེས་པའི་དོན་ཏོ། །རྡོ་རྗེ་ཅན་ཡང་རང་བྱུང་གི་ཡེ་ཤེས་ཀྱི་མི་རྟོག་པའོ། །མཆོག་ཅེས་ཀྱང་བྱ་སྟེ་རང་བྱུང་གི་ཡེ་ཤེས་དེ་ཉིད་འཇིག་རྟེན་པའི་དབང་པོ་གཉིས་ཀྱི་སྦྱོར་བའི་བདེ་བ་ལས་མཆོག་ཏུ་གྱུར་པས་སོ། །དེ་ཉིད་ལ་དགེས་པ་ཞེས་ཀྱང་བྱ་སྟེ་བདེ་བའི་ཡེ་ཤེས་ལ་མི་དགེས་པའམ། དུཿཁ་སྤངས་བའོ། །གསང་བའི་སྒྲས་ནི་ཀླ་ཀློའི་སྐད། །ཅེས་པ་ནི་རང་བྱུང་གི་ཡེ་ཤེས་ལ་གསང་བ་མཆོག་གི་དགྱེས་པ་ཞེས་བསྟན་པ་དེ་བརྡའི་སྐད་དང་འདྲ་ཞེས་པའི་དོན་ཏོ། །ཕྱི་རོལ་ཞེས་པ་ལ་སོགས་པ་ནི། དོན་རང་བྱུང་གི་ཡེ་ཤེས་རྟོགས་པར་བྱེད་པའི་ཐབས་གཏུམ་མོ་སྦར་བ་ལ་སོགས་པ་ལ་བྱའོ། །མངོན་སུམ་ཤེས་པར་བྱ་བ་ནི། ཐབས་གཏུམ་མོ་སྦར་བ་ལ་སོགས་པ་ལ་བརྟེན་ནས་རང་རིག་པའི་མངོན་སུམ་གྱི་ཚུལ་གྱིས་རྟོགས་པར་བྱ་ཞེས་པའོ། །རྗེས་དཔག་ཅེས་པ་ནི་རྟོགས་པར་བྱེད་པའི་ཐབས་གཏུམ་མོ་སྦར་བ་ལ་སོགས་པས་མཚོན་པར་བྱེད་པ་ཡིན་པས་སོ། །ཡོན་ཏན་ཅན་ནི་རང་བྱུང་གི་ཡེ་ཤེས་རྟེན་ཞུ་བ་དང་བཅས་པའོ། །སྒྲས་ཞེས་པ་ནི་གསང་བ་མཆོག་གི་དགྱེས་པ་ལ་སོགས་པའོ། །གང་ཚེ་སེམས་མི་མཐོང་བ་ནི་རང་བྱུང་གི་ཡེ་ཤེས་དེ་ཡང་རྟོག་པས་མི་མཐོང་ཞིང་མི་རྟོག་པའི་ཉམས་སུ་སྐྱེ། ཞེས་པའོ། །སེམས་ཞེས་བྱ་བ་འདི་ཡང་མི་རྟོག་པའི་ཡེ་ཤེས་སོ། །ཡོན་ཏན་དང་ཡོན་ཏན་ཅན་དུ་གསུངས། །ཞེས་པ་ནི་རྟེན་དང་བརྟེན་པ་དེ་ཁམས་བཅུ་དྲུག་གི་ཞུ་བ་དང་ཡེ་ཤེས་སུ་བརྟག་པའོ། །གསང་བ་མཆོག་གི་དགྱེས་པ་ཞེས་བྱ་བ་ལ་སོགས་པ་ནི་ཞར་བྱུང་སྟེ། དེ་དག་ནི་སྔར་བརྗོད་ཟིན་ལ། འདིར་ནི། ཐམས་ཅད་བདག་ཉིད་རྟག་ཏུ་བཞུགས། །ཞེས་པ་རང་བྱུང་གི་ཡེ་ཤེས་དང་སྦྱར་ཏེ་འཆད་པས་གསང་བ་མཆོག་ལ་སོགས་པ་ནི་ཞར་བྱུང་དུ་རྟོགས་པར་བྱའོ། །དེ་ནི་ཐམས་ཅད་རྣམ་པར་གནས། །ཞེས་པ་ནི། སྣོད་བཅུད་ཐམས་ཅད་རང་བྱུང་གི་ཡེ་ཤེས་ཀྱི་ངོ་བོར་གནས་པ་ལ་བྱའོ། །དེ་གང་སྟོང་པའི་རྡོ་རྗེ་ཅན། །ཞེས་བྱ་བ་ནི་བདག་ཉིད་ཅེས་པའི་དོན་བསྟན་ཏེ། རང་བྱུང་གི་ཡེ་ཤེས་དེ་ཉིད་རྟོག་པས་སྟོང་ཞིང་མི་ཕྱེད་པའམ། རྟེན་དང་བརྟེན་པ་མི་ཕྱེད་པས་སྟོང་པའི་རྡོ་རྗེ་ཅན་ནོ། །སྡུག་དང་ཞེས་པ་ལ་སོགས་པས་ནི། བཞུགས་ཞེས་པའི་དོན་བསྟན་ཏེ། རང་བྱུང་གི་ཡེ་ཤེས་དེ་ཉིད་སྒྲུབ་པ་པོ་བདག་ཉིད་ཀྱིས་མངོན་དུ་བྱས་པའི་ཚུལ་གྱིས་བཞུགས་ཞེས་བྱ་བའི་དོན་ཏེ། ཕྱི་རོལ་གྱི་རྟེན་ལ་རག་ལས་པ་ནི་བཞུགས་པ་མ་ཡིན་ནོ། །དེས་ན་རྟག་ཏུ་བཞུགས་ཞེས་བྱའོ། །དེ་དག་གིས་ནི་རང་བྱུང་གི་ཡེ་ཤེས་ལ་རྗོད་བྱེད་གསང་བ་ལ་སོགས་པས་ཇི་ལྟར་གཏན་ལ་ཕབ་པར་བསྟན་ཏེ། དེ་ལྟར་ན་ཐམས་ཅད་ཀྱིས་ཀྱང་དངོས་དང་དེ་ལས་འཕྲོས་པའི་ཚུལ་གྱིས་བརྟག་པ་དྲུག་པ་དངོས་ཀྱིས། རང་བྱུང་ངོ་བོ་འདི་ཉིད་ནི། །ཆོས་ཀྱི་སྐུ་རུ་རབ་ཏུ་གྲགས་ཀྱི་དོན་གཏན་ལ་ཕབ་བོ། །ཡང་འདི་ལྟར་བསམས་ཏེ་གསང་བ་མཆོག་གི་དགྱེས་པ་ཞེས་བྱ་བ་ལ་སོགས་པས་བརྟག་པ་དང་པོའི་གསུམ་པར། གསང་བ་མཆོག་གི་དགྱེས་པ་ན། །ཐམས་ཅད་བདག་ཉིད་རྟག་ཏུ་བཞུགས། །ཞེས་བྱ་བ་ལ་སོགས་པ་འབྱུང་བ་དེའི་དོན་ཡི་གེར་ནི་སྦས་པའི་དོན་གྱི་མཐར་ཐུག་ཏུ་བཤད་ལ། འདིར་ནི་སྦས་དོན་དུ་བཤད་པ་ལས་རང་བྱིན་གྱིས་བརླབ་པ་གཏུམ་མོའི་རྣལ་འབྱོར་དུ་བཤད་པ་ཡང་རྟོགས་པར་བྱའོ། །ད་ནི་བཞུགས་པའི་དོན་ལ་ཀླན་ཀ་སྤང་བ་བསྟན་པ་ལས། དེ་ཡང་གང་ཚེ་ཞེས་བྱ་བ་ལ་སོགས་པས་དྲི་བ་བསྟན་ཏོ། །དེ་ཡང་གཙོར་ནི་ཐམས་ཅད་བདག་ཉིད་ལ་བཞུགས་ཀྱི་དོན་དེ་ནི། ཐམས་ཅད་རྣམ་པར་གནས་ཞེས་པ་ལས་འཕྲོས་ནས་རྒོལ་ཏེ། རང་བྱུང་གི་ཡེ་ཤེས་དེ་སྣོད་བཅུད་ལ་བཞུགས་ན། ཡུལ་དྲུག་ལ་ཡང་བཞུགས་པས་རྣམ་པར་ཤེས་པ་དྲུག་གིས་ཡུལ་དྲུག་མྱོང་བ་ན། དེ་ལ་བཞུགས་པའི་རང་བྱུང་གི་ཡེ་ཤེས་ཀྱང་ཅི་སྟེ་མི་མྱོང་། དེ་མྱོང་དགོས་སོ་ཞེས་རྒོལ་བའོ། །ལན་ནི། གསང་བ་འདི་ནི་ཇི་ལྟ་བུར། །ལ་སོགས་པས་བསྟན་ཏེ། དེ་ལས་རང་བྱུང་ཐམས་ཅད་ལ་བཞུགས་པ་དེ་རྣམ་པར་ཤེས་པ་དྲུག་གིས་ཡུལ་དྲུག་ལ་དམིགས་པའི་དུས་སུ་རང་བྱུང་མི་རྟོགས་ཏེ། རང་བྱུང་གི་ཡེ་ཤེས་ནི་ཕར་ཡང་གང་ཡང་ཡུལ་དུ་མི་བྱེད། ཚུར་ཡང་ཡུལ་དྲུག་ལ་སོགས་པ་ལ་བཞུགས་ཀྱང་རྟོགས་པར་མི་ནུས་པས་སོ། །དེ་ལྟར་ཡང་བརྟག་པ་དང་པོའི་རབ་བྱེད་དང་པོ་ལས། རང་བྱུང་གི་ཡེ་ཤེས་ཀྱི་མཚན་ཉིད་བཤད་པ། རྟོག་གེ་མེད་ཅིང་རྣམ་རྟོག་མེད། །དེ་བཞིན་རྟོག་གེ་པས་མི་རྟོགས། །སངས་རྒྱས་ཀུན་གྱི་གསང་བ་ནི། །ནམ་མཁའ་ལྟ་བུར་མཉམ་པ་ཉིད། །ཅེས་པས་བསྟན་པས་སོ། །འོ་ན་ཇི་ལྟར་ཐམས་ཅད་ལ་གནས་པར་བརྗོད་ཅེ་ན། སྣང་ལུགས་ལ་དགོངས་པ་སྟེ། རང་བྱུང་དེ་ཡིན་ལུགས་ཀྱི་དབང་དུ་བྱས་ནས་གང་གིའང་ངོ་བ་མ་ཡིན་པས་སྣང་ལུགས་ཀྱི་དབང་དུ་བྱས་ནས་ཡུལ་དྲུག་ལ་སོགས་པར་སྣང་བས་ཐམས་ཅད་ལ་བཞུགས་པར་ཡང་འགལ་བ་མེད་དོ། །ཡང་ན་ལམ་དུ་བྱས་པའི་དབང་དུ་བྱས་ཏེ་ཐབས་གཏུམ་མོ་སྦར་བ་ལ་སོགས་པས་རང་བྱུང་གི་ཡེ་ཤེས་མངོན་དུ་བྱས་ཏེ་གོམས་པ་ལས་ཕྱིའི་ཡུལ་ཐམས་ཅད་ཀྱང་རང་བྱུང་གི་ངོ་བོར་རྟོགས་པར་བྱས་ཏེ། དེས་ན་ཐམས་ཅད་རང་བྱུང་གི་ངོ་བོར་རྟོགས་པའི་ཚུལ་གྱིས་བཞུགས་པ་ལ་འགལ་བ་མེད་དོ། །དེ་ཡང་བརྟག་པ་གཉིས་པའི་རབ་ཏུ་བྱེད་པ་གཉིས་པ་ལས། གཟུགས་རྣམས་སྣ་ཚོགས་ལྟ་བ་དང་། །སྒྲ་རྣམས་ཉིད་ཀྱང་ཉན་པ་དང་། །སྨྲ་བ་དང་ནི་དགོད་པ་དང་། །སྣ་ཚོགས་རོ་ནི་ཟ་བ་དང་། །ལས་རྣམས་ཐམས་ཅད་བྱེད་པ་ན། །གཞན་དུ་སེམས་ནི་མི་འགྲོ་བས། །དེ་ཉིད་རིག་པའི་རྣལ་འབྱོར་པས། །རྣལ་འབྱོར་རྒྱུན་དུ་སྐྱེ་བར་འགྱུར། །ཞེས་གསུངས་སོ། །བསྡུས་པའི་དོན་ཏོ། །ཡན་ལག་གི་དོན་ལས། གང་གི་ཚེ་ནི་དམིགས་ཡུལ་ལ་དམིགས་པ་གང་གི་ཚེའོ། །སྔོ་སོགས་ཁ་དོག་མི་དམིགས་པ་ནི་ཁ་དོག་དང་དབྱིབས་དམིགས་ཀྱང་དེའི་རང་བྱུང་གི་ཡེ་ཤེས་མི་དམིགས་ཞེས་པའོ། །སྒྲ་སོགས་ཐོས་པར་མི་འགྱུར་བ་ནི་སྒྲ་ཐོས་ཙ་ན་དེའི་རང་བྱུང་གི་དམིགས་པར་མི་འགྱུར་བའོ། །དེ་ཚེ་སེམས་ཞེས་པ་རང་བྱུང་གི་ཡེ་ཤེས་སོ། །རྗེས་དཔག་ཇི་ལྟར་ལ་སོགས་པ་ནི་ཐམས་ཅད་ལ་བཞུགས་པ་ཇི་ལྟར་མཚོན་ཞིང་རྟོགས་ཞེས་པའོ། །སྣ་ཡིས་མི་དམིགས་པ་ཡང་སྣས་དྲི་ཚོར་བའི་དུས་སུ་རང་བྱུང་མི་དམིགས་ཞེས་པའོ། །སེམས་ནི་ཕྱི་རོལ་མི་དམིགས་ཞེས་པ་ནི་ཡིད་ཀྱིས་ཆོས་ཐམས་ཅད་ལ་དམིགས་ཙམ་ན་རང་བྱུང་གི་ཡེ་ཤེས་མི་དམིགས་ཞེས་པའོ། །དེ་བཞིན་དུ་ལྕེས་རོ་མྱང་བ་ན་ཡང་རང་བྱུང་མ་རྟོགས་ཞེས་བྱའོ། །ལན་ལ་གསང་བ་ཞེས་པ་ནི་རང་བྱུང་ཡེ་ཤེས་སོ། །རྗེས་སུ་དཔག་པ་བསམ་པར་བྱ། །ཞེས་པ་ནི་མཚོན་པའམ་དཔྱད་པས་ཡུལ་དྲུག་ལ་བཞུགས་པར་བསམས་པར་མི་ནུས་ཞེས་བྱ་བ་སྟེ། རང་བྱུང་དེ་གང་གིས་ཀྱང་ཡུལ་དུ་མི་བྱེད་པ་དང་། ཕར་ཡང་གང་ཡང་ཡུལ་དུ་མི་བྱེད་པའི་ཕྱིར་རོ། །ཡི་གེའི་དབྱིབས་སུ་ཕྱིན་པའི་ཡེ་ཤེས་ཞེས་པ་ནི། རང་བྱུང་གི་མཚན་ཉིད་དེ་རང་བྱུང་གི་ཡེ་ཤེས། དེའི་མཚན་མ་དང་རྟོག་པར་མ་འགྱུར་བའམ། ཡང་ན་རང་གི་ངོ་བོ་དུས་ཐམས་ཅད་དུ་མི་འགྱུར་བར་གནས་པས་སོ། །ཡང་ན། རྗེས་སུ་དཔག་པ་བསམ་པར་བྱ། །ཞེས་པ་ནི་ཐབས་གཏུམ་མོ་ལ་སོགས་པས་རང་བྱུང་གི་ཡེ་ཤེས་རྟོགས་པར་བྱ། ཞེས་པའོ། །ཡི་གེའི་དབྱིབས་སུ་ཕྱིན་པའི་ཡེ་ཤེས་ཞེས་པ་ནི། མི་འགྱུར་བ་སྟེ་གཏུམ་མོ་ལ་སོགས་པའི་ཐབས་ཀྱིས་མཚོན་པའི་ཡེ་ཤེས་དེ་མཉམ་རྗེས་མེད་པར་སྤྱོད་ལམ་ཐམས་ཅད་དུ་རྟོགས་པར་བྱ་བའི་དོན་ཏོ། །ད་ནི་གཞན་དུ་ཞེས་བྱ་བ་ལ་སོགས་པས་བརྟག་པ་དང་པོའི་རབ་ཏུ་བྱེད་པ་གསུམ་པ་ལས། རྣལ་འབྱོར་མའི་རྒྱུད་ཀྱི་གླེང་གཞིའི་ཚིག་གིས་འབྲས་བུའི་རྒྱུད་ཀྱི་དེ་ཁོ་ན་གཙོར་བསྟན་ལ། ཐབས་ཀྱི་རྒྱུད་ཞར་ལས་བསྟན་པའི་དོན་གསལ་བ་སྟོན་ལ། བརྟག་པ་བྱིན་པོ་རྣམས་ལ་འབྱུང་བའི་དོན་ཡང་བསྟན་པ་ལས། དེ་ལ་ཞུས་པ་དང་ལན་གཉིས་ལས། ཐམས་ཅད་ཡང་དག་པར་རྣམ་པར་ཤོད་ཀྱི་བར་གྱིས་ནི་དྲི་བའི་ཚིག་དྲུག་ཅུ་རྩ་བཞི་བསྟན་ཏོ། །བཅོམ་ལྡན་འདས་ཀྱིས་བཀའ་སྩལ་པ་ནས། རྫོགས་པའི་བར་གྱིས་དྲིས་པ་དེ་རྣམས་ཀྱི་ལན་ཉི་ཤུ་རྩ་དྲུག་བསྟན་ཏོ། །བསྡུས་པའི་དོན་ཏོ།། །།ཡན་ལག་གི་དོན་བསྟན་པ་ལས་གཞན་དུ་བཅོམ་ལྡན་སྒྲ་ཅི། ཞེས་པ་ནི་བརྟག་པ་དང་པོའི་གསུམ་པར། གནས་གསང་བ་མཆོག་ལ་བཞུགས་པའི་སངས་རྒྱས་ས་བཅུ་གསུམ་པ་མཛད་པ་ཕྲིན་ལས་དང་བཅས་པ་བསྟན་པའི་སྐབས་ན། འདི་ནི་བཅོམ་ལྡན་རྣལ་འབྱོར་ཏེ། །ཞེས་པའི་བཅོམ་ལྡན་འདས་ཞེས་པའི་སྒྲ་ཅི་ལ་བྱ་དྲིས་པའོ། །ལྷ་ཇི་ལྟར་ལགས། ཞེས་པ་ནི་གུར་ལས། ལྷ་ཡི་བདག་པོ་གཅིག་པུ་ཉིད། །ཅེས་པའི་ལྷ་དྲིས་པ་སྟེ། རྒྱུད་ཕྱི་མ་འདིས་ནི་བརྟག་པ་བཅུ་པོ་ལས་གཞན་རྒྱུད་སྡེ་རྣམས་ཀྱིའང་དོན་ཐོར་བུ་གཏན་ལ་འབེབས་སོ། །ཡང་ན་ལན་ཕྱི་མ་འདི་ཉིད་ཀྱི་གོང་དུ་བསྟན་པའི། གཅིག་པུ་ཉིད་ནི་ལྷག་པའི་ལྷ། །ཞེས་པའི་ལྷ་དྲིས་པར་ཡང་བསམ་མོ། །སངས་རྒྱས་ཀུན་གྱི་ངེས་དོན་ཅི་ནི། དང་པོའི་གསུམ་པ་དེ་ཉིད་དུ་བཞུགས་པ་པོའི་ངོ་བོ་ཉིད་བཤད་པའི་སྐབས་སུ་སངས་རྒྱས་ཀུན་ཞེས་པའི་སངས་རྒྱས་ཅི་ལ་བྱ་དྲིས་པའོ། །མཉམ་པར་སྦྱོར་བ་ཅི། ཞེས་པ་ཡང་དེ་ཉིད་ནས། སངས་རྒྱས་ཀུན་དང་མཉམ་སྦྱོར་བའི། །མཉམ་པར་སྦྱོར་བ་ཅི་ལ་བྱ། །དྲིས་པའོ། །མཁའ་འགྲོ་མ་དང་དྲྭ་བའི་དྲི་བ་དང་སྡོམ་པའི་དྲི་བ་ཡང་དེ་ཉིད་ལས་རྒྱས་པར་བཤད་པས་དེའི་དོན་དྲི་བའོ།